Drie vroue sterf in botsingDie wrak van die Toyota Fortuner. (Foto: Verskaf) Drie vroue is vanoggend (Vrydag) op die R40 tussen Nelspruit (Mbombela) en Umjindi in Mpumalanga dood toe twee motors gebots, die pad verlaat en van ’n brug af gery het. Martin Jeffrey, bedryfsbestuurder van Emer-G-Med in Nelspruit, het aan Maroela Media gesê ’n wit Toyota Fortuner gevolg deur ’n rooi Nissan-voertuig het net na 04:00 in die rigting van Barberton gery toe die Nissan teen die Fortuner vasgery het. “Die bestuurders van die onderskeie voertuie het toe beheer verloor en is van ’n brug af,” het Jeffrey verduidelik. Die ongelukstoneel. (Foto: Verskaf) Volgens Moeti Mmusi, woordvoerder van die provinsiale departement van gemeenskapsveiligheid, het die een voertuig vermoedelik die ander een probeer verbysteek toe die botsing plaasgevind het. Drie vroue, twee vermoedelik in hul 20’s en die ander een in haar 30’s, het in die voorval gesterf, het Jeffrey gesê. Die bestuurder van die Fortuner is in die voorval beseer en is na ŉ hospitaal in Nelspruit gehaas hoewel die bestuurder van die Nissan van die ongelukstoneel verdwyn het. Die toepaslike owerhede was vroegoggend op die toneel om ondersoek in te stel.